钦定古今图书集成/明伦汇编/官常典/第128卷 > 《世袭翰林院五经博士颜嗣慎墓志铭》
## 钦定古今图书集成/明伦汇编/官常典/第128卷 > 《世袭翰林院五经博士颜嗣慎墓志铭》

贾之近

故翰博颜君敬亭者，予在诸生时，识于鲁邸且二十
年。后有葭莩之雅，时往来长安中，辄相与抵膝话旧，
甚驩也。庚辰岁，君请老于家，而以仲子代为博士，日
夕徜徉泉石间。有司岁举燕礼，宪老衰然称大宾焉。
辛巳冬十一月，予以事过鲁都，使使讯君，在里中合
其子博士。君觞予，邹峄山即称其尊人，伏枕浃旬，惫
矣。越月，为《嘉平念》九日，竟终于正寝。今年秋八月，继
博士君走使持余同年姻家太仆少卿刘君观海所
为状来请铭于余。余念辱交敬亭君积有岁年，感今
追昔，泪且潸潸下也，则安忍以不文铭？按《状》君讳嗣
慎，字用修，别号敬亭，为复圣颜子六十四代孙，世居
陋巷。高祖讳议，当英宗朝始受特恩，得世袭翰林院
《五经》博士，议。生公𬭎，是为君曾大父有丈夫子五人，
次为君祖讳重礼，号东隅，由太学生仕闻喜县丞。生
子肇先，号光复，是为君父。会君伯祖重德及其子从
祖再袭失传，而光复君以次嫡得承先秩。光复君有
三子，而敬亭君长少即秀骏，工举子业，甫弱冠，以明
经补三氏弟子员，家世故清约。及东隅公殁，光复公
未袭，家益中削。君以诸生，矫然亢门，朝夕攻苦食淡。
尝自言：“箪食水饮，先君子其谓何？”乃益下帐，穷经籍，
攻文章，每试有司，辄巍然上列。饩廪三十年，虽稽一
第，声闻顾蔚然起矣。属光复公弃禄，君哀毁柴立，几
于灭性。服除嗣职，丰仪祥雅，明习典故。至绳武家贤，
纂修先业，意尝惓惓焉。祖庙圮坏，君锐然谋于上下
更新之，仍理诸庙户。在滕、宁阳诸邑者，岁时供扫除，
役祖林、防山及所谓“侍郎林”者，岁久芜隳，君约族属，
重葺享殿门垣，补建高、曾以下诸墓碑，规制视旧，炳
然改观矣。三十三代祖北齐御史中丞见远、三十四
代祖隋黄门侍郎之推、三十七代祖唐崇“文馆学士
师古、四十代祖唐平原太守文忠公真卿、常山太守
忠节公杲卿，道德节义文章，皆伟然名世者。久缺俎
豆，后人之责也。迺各为撰述功德，请得从祀庙庭。”其
鲁公及忠节墓，远在费境，亦缺烝尝久矣。墓侧残碑
断碣，多没芜莽及近冢。齐民败垣中，君辟荆榛，极力
搜索之，请于当道，为建享堂，复祀典，佥守坟户。《颜氏
家训》二十篇，隋黄门侍郎之推所著也。君得善本于
鲁，望洋王手之不置，旋征序于两太史氏，重梓以传。
鲁公大小真迹，散在海内，临池家君遍购得之，宝如
琬琰。君所为缮葺林庙，表章先烈，盖十馀事。海内公
卿大夫，时至阙里，瞻庙庭，君辄为延接张具仪度翩
翩然，论议驯雅，动必称先王，以是海内缙绅多雅重
之。万历戊寅，上视太学，遣使敦取陪祀。礼成，赐纻丝
袭衣，并宴礼部，尤异数云。“君为人坦夷无町畦，性不
嗜酒，顾独能尽宾客懽。”君性醇谨，时取先侍郎所著
《家训》训子弟，期无𬯎先绪。以是诸子弟俱以良士称。
宗党有急，忻然周之，尤谊笃。同胞两弟嗣恂、嗣恒，各
给田庐。孔弘玖，君外孙也。家素非饶，君子育之。君皎
然大节，及诸义举类，籍籍在人口。君生嘉靖初元十
二月六日，距卒，春秋六十。配孔氏，乃曲阜县知县孔公统女。婉嫟有贤操，善综内政。子男三：长引宗，三氏
庠生。娶阳信府仪宾郭才鼎，女，先君卒。次引祚，即今
博士。君爽朗有器识，先娶兖州府举人伍选女，继娶
济宁州知州署曲阜县事孔弘复女；次引禄，娶蒙阴
县今裕州知州龚一扬女。女三：长适处士孔彦科。子
三氏，庠生承贡；次适三氏，庠生孔闻元子贞一；次适
滋阳县太仆寺少卿刘不息子邑，庠生潺。孙男二：长
伯贞，未聘；次伯廉，聘三氏，庠生孔彦玮女宗出。女孙
二：长适三氏庠生孔弘鼎子闻风，亦宗出；次未字，禄
出袭翰博。君卜于今万历十年十一月一日，将窆君
于祖兆之次。余乃歔欷而为之铭曰：“防山之脉，北来
嶙峋，惟岳其降神，载启哲裔。学博而醇，子孙宜振振。
通籍翰署，秉笏垂绅；时相礼于成均，坦坦惠德；本支
则亲亲祖泽其若珍。杞国兖国，相顾訚訚，䜣然，乐有
后人。”